Фальклорнае свята з выхаванцамі старшай групы

**Тэма: “Багач”**

**Мэта:** узбагачаць мову выхаванцаў творамі беларускага фальклору; заахвочваць маўленне дзяцей на беларускай мове ў працэсе дэкламавання вершаў, спеваў песень, папевак; выклікаць у дзяцей вясёлы настрой, спрыяць развіццю творчай асобы дзіцяці.

**Матэрыял:** стравы беларускай нацыянальнай кухні, музычныя інструменты, касцюмы для драматызацыі.

**Ход свята:**

*Гаспадыня засцілае стол, ставіць на стол стравы, дзеці падмятаюць.*     **Гаспадыня**: - Яшчэ можа ніхто не прыйдзе, а мы ўсё завіхаемся.

**Дзеці**: - Усіх, хто ў полі не ленаваўся, хвалу аддаў вялікім дням,

             Усіх, хто шмат напрацаваўся, мы запрашаем у госці к нам.

                        Хто да зямлі прыгінаўся ніжэй, той будзе да хлеба бліжэй.

                      Таму, хто працуе старанна заўсёды, таму любоў і пашана народа

                     Хай песні гучаць і смех. Вяселля і радасці хопіць на ўсіх.

*Гучыць беларуская музыка.У залу заходзяць дзеці.*

**Г.** А вось і госці ідуць, святочны каравай нясуць!

**Дзеці**. Добры дзень у хату!

**Г.** Прывітанне, госцейкі дарагія, мае маленькія, залатыя!

                У госці даўно мы вас чакалі, хатку сваю чыста прыбіралі!

**Дзеці**. Вітаем вас!

**Г.**Заходзьце да нас!

**Дзеці**.  Каравай на пачэсны кут адпраўляем,

                       А Вам здароўя жадаем.

                       Няхай жа будзе чыста ў полі, багата ў хаце.

                       Даўгалецця і згоды, век гора не знаці.

**Г.**Дзякуй, што нашу хатку не абышлі,  добрыя словы для нас знайшлі.

               Сёння ў нашай хаце ўраджаю свята,   і гасцей у нас багата.

**Дзеці.**Добра мы папрацавалі,  разам палі ўбіралі,

                         Бульбу разам капалі, сена ў копы складалі.

                         Разам былі на градках, а цяпер там усё ў парадку.

**Г.**Ну, калі работу парабілі, то і пагуляць можна.

**Дзеці**.  А ці можна ў Вас дазволу спытаць,каб у гэтай хаце паскакаць?

**Г.**Ды не толькі паскакаць, а й прытопнуць,

               А ў нашай хаце падмурачак няхай не лопне.

**Народны танец “Бульба”**

**Восень**: - Добры дзень у хату! Хай вам жывецца заўсёды багата!

**Г.**  Давайце станем у карагод ды спытаем у Восені, што яна нам прынясла.

**Песня “Агарод”**

**Гульня – эстафета “Не замачы ногі”**

**Вершаваная інсцэніроўка казкі “Рэпка”**

**Карагод “Ураджайны”**

**Восень**: - Дзякуй, дзеткі, што мяне добра прынімаеце.

                           А можа вы мае загадкі адгадаеце?

**Г.**А дзеткі нашы таксама загадкі знаюць.

**Загадкі пра гародніну.**

**Г.** А зараз маю загадку адгадайце:

                Што ў нашым краі так паважаюць,

                Што другім хлебам называюць?*(бульбу).*

*З’яўляецца Бульбінка:* - А вось і я. Добры дзень усім, але я не ведаю зусім,

                                   Што мне сярод вас рабіць, як жа мне быць?

                                    Я ж такая простая, згрэбная, нікому тут не патрэбная.

**Гаспадыня:** - Ты, сястрыца, кінь журыцца.

                                   Дарагія гледачы, трэба тут дапамагчы.

                                   Хай запляскае ў ладкі той, хто любіць зразы, бабку,

               Хто клёцкі, бульбяную кашу, салянкі, а потым, хто любіць дранікі.

**Дзеці.**Раз, два, тры, чатыры, пяць, будзем Бульбінку вітаць.

                      Бульбу ўсе ў нас шануюць, стравы розныя гатуюць.

**Прыпеўкі пра бульбу з ігрой на музычных інструментах.**

**Гульня “Збяры бульбу”**

*Дзеці расказваюць прыказкі пра працу.*

**Гаспадыня**. Гляньце, дзеткі, музыкі да нас ідуць, інструменты нясуць.        Можа вы іх прадасце?

**Дзеці.**Інструменты не прадаюцца, а за ўсмешку так даюцца.

                      А мы вам зайграем, ды яшчэ заспяваем.

**Народная песня “Бульба – полька”**

**Жартоўная песня “Запражыце сівых коней”**

**Г.** Добрае свята ў нас атрымалася: паспявалі, пагулялі, нас пазабаўлялі. Дзякуй Восені, багатай гаспадыні!

**Восень**. А вырасці багатаму ўраджаю дапамагалі і дожджык, і сонейка, і цяпло вашых рук.

**Дзеці.**Дзякуй гаспадарам, што нас у сваёй хаце віталі,

                      Разам весела гулялі, танцаваць нас запрашалі.

*Дзеці частуюцца стравамі з бульбы, прыгатаванымі бацькамі.*